На основу члана 24. став 1.тачка 4. Одлуке о месним заједницама на територији Града Кикинде („Службени лист Града Кикинде“, бр. 3/2021), а у вези са Одлуком председника Скупштине Града Кикинде о расписивању избора за чланове савета месних заједница на територији Града Кикинде („Сл. лист Града Кикинде”, бр. 17/21), Изборна комисија Града Кикинде за спровођење избора за чланове савета месних заједница, на седници одржаној дана 13. јула 2021. године, донела је

**У П У Т С Т В О**

**ЗА СПРОВОЂЕЊЕ ИЗБОРА ЗА**

**ЧЛАНОВЕ САВЕТА МЕСНИХ ЗАЈЕДНИЦА,**

**РАСПИСАНИХ ЗА 15. АВГУСТ 2021. ГОДИНЕ**

**I УВОДНЕ ОДРЕДБЕ**

**Члан 1.**

Овим Упутством за спровођење избора за чланове савета месних заједница (у даљем тексту: Упутство) се ближе уређује начин и поступак избора чланова савета месних заједница на подручју Града Кикинде.

Избори за чланове савета месних заједница расписани Одлуком председника Скупштине Града Кикинде одржаће се дана **15. августа 2021. године.**

**II ОРГАНИ ЗА СПРОВОЂЕЊЕ ИЗБОРА**

**Члан 2.**

Органи за спровођење избора за чланове савета месних заједница су:

1) Изборна комисија за спровођење избора за чланове савета месних заједница (у даљем тексту: Изборна комисија);

2) Бирачки одбори;

3) Другостепена изборна комисија.

Органи за спровођење избора су самостални и независни у раду.

**Изборна комисија**

**Члан 3.**

Изборна комисија обавља послове који су одређени Одлуком о месним заједницама на територији Града Кикинде и овим упутством.

Изборна комисија именована је решењем Скупштине Града Кикинде.

**Бирачки одбори**

**Члан 4.**

Бирачке одборе именује Изборна комисија најкасније десет дана пре дана одређеног за одржавање избора.

Бирачки одбори раде у сталном саставу.

Бирачки одбор у сталном саставу чине председник и четири члана.

Председник и чланови бирачког одбора имају заменике.

Председници и чланови бирачког одбора и њихови заменици могу бити само пословно способни грађани који имају изборно право и пребивалиште на територији Града Кикинде.

Заменици чланова бирачких одбора имају иста права и одговорности као и чланови које замењују.

Право гласа у бирачком одбору има само члан, а у његовом одсуству заменик.

Бирачки одбори обављају послове који су одређени Одлуком о месним заједницама на територији Града Кикинде, овим упутством и Правилима о раду бирачких одбора.

**Члан 5.**

Председници бирачких одбора, заменици председника, чланови и заменици чланова бирачких одбора именују се на предлог одборничких група и самосталних одборника у Скупштини Града.

Предлог за именовање чланова бирачког одбора овлашћени предлагач из става 1. овог члана доставља Изборној комисији најкасније 15 дана пре дана одржавања избора.

У предлогу из става 3. овог члана се наводи име и презиме члана бирачког одбора, адреса, пребивалиште, јединствени матични број и број телефона предложеног члана.

Предлог за именовање чланова бирачког одбора Изборној комисији у име одборничке групе подноси шеф одборничке групе или лице које он за то овласти.

Ако овлашћени предлагач из става 1. овог члана благовремено не предложи члана бирачког одбора Изборна комисија, у договору са месним заједницама, за вршење ове дужности именује лице које испуњава услове из члана 4.став 5. овог упутства.

Председницима и члановима бирачких одбора и њиховим заменицима престаје чланство у бирачком одбору кад прихвате кандидатуру за члана Савета месне заједнице, као и именовањем за члана Изборне комисије и Другостепене изборне комисије.

**Замена лица у бирачким одборима**

**Члан 6.**

Замену лица именованих у бирачке одборе врши Изборна комисија на захтев овлашћених предлагача најкасније пет дана пре дана одржавања избора.

Исто лице не може истовремено да буде члан два бирачка одбора и других органа за спровођење избора у месним заједницама.

Председници и чланови бирачког одбора као и њихови заменици не могу бити лица која су са потврђеним кандидатима и међусобно сродници по правој линији без обзира на степен сродства, у побочној линији закључно са трећим степеном сродства, а у тазбинском сродству закључно са другим степеном сродства, као ни брачни другови и лица која су у међусобном односу усвојиоца и усвојеника, односно стараоца и штићеника.

**Другостепена изборна комисија**

**Члан 7.**

Другостепена изборна комисија обавља послове који су одређени Одлуком о месним заједницама на територији Града Кикинде и овим упутством.

Другостепена изборна комисија именована је Решењем Скупштине Града Кикинде.

Другостепена изборна комисија у другом степену одлучује о приговорима на решење Изборне комисије.

**III БИРАЧКА МЕСТА**

**Члан 8.**

Изборна комисија одређује и оглашава у „Службеном листу Града Кикинде“ и на огласној табли месне заједнице бирачка места на којима ће се гласати на изборима, најкасније 20 дана пре дана одржавања избора.

Бирачко место може да обухвати подручје дела насељеног места, једног или више насељених места.

За свако бирачко место одређује се: број бирачког места, назив бирачког места, адреса бирачког места и подручје с којег гласају бирачи на том бирачком месту.

За бирачка места се, по правилу, одређују просторије у јавној својини Града Кикинде а само изузетно и просторије у приватној својини.

Бирачко место не може да буде у објекту у власништву кандидата за члана савета месне заједнице или члана његове породице.

**Члан 9.**

Градска управа Града Кикинде дужна је да благовремено обезбеди да простор који је одређен као бирачко место буде уређен и отворен за гласање.

Просторија за гласање мора бити довољно пространа да омогући услове за несметан рад бирачке комисије, несметано спровођење гласања и тајност гласања постављањем одговарајућих паравана и гласачке кутије.

На бирачком месту видно се истичу број бирачког места и назив месне заједнице, Збирна изборна листа кандидата са именима свих кандидата за члана савета месне заједнице, Решење о одређивању бирачког места.

Бирачки одбори обезбедиће посматрачима који располажу овлашћењем Изборне комисије да прате рад бирачког одбора у изборном дану и утврђивање резултата гласања.

**IV САСТАВЉАЊЕ ИЗВОДА ИЗ БИРАЧКОГ СПИСКА**

**Члан 10.**

Градска управа Града Кикинде, која је надлежна за ажурирање бирачког списка врши упис бирача који нису уписани у бирачки списак, као и промену података у бирачком списку, све до његовог закључења, односно најкасније пет дана пре дана одржавања избора.

Градска управа Града Кикинде дужна је да одштампа и овери извод из бирачког списка за сваку месну заједницу.

Извод из бирачког списка оверава се тако што се на последњој страни сваке свеске извода из бирачког списка наводе подаци и то: број страна извода из бирачког списка, број уписаних бирача, датум закључења, потпис овлашћеног лица и печат Градске управе Града Кикинде.

Градска управа Града Кикинде дужна је да достави изводе из бирачког списка Изборној комисији у року од 24 часа од часа његовог закључења.

Закључење извода из бирачког списка врши се Решењемкоје садржи коначан број уписаних бирача.

**V ОБАВЕШТЕЊЕ О ДАНУ И ВРЕМЕНУ ОДРЖАВАЊА ИЗБОРА**

**Члан 11.**

Обавештење бирачима о дану и времену одржавања избора, са бројем, називом и адресом бирачког места на коме бирач гласа, врши Градска управа Града Кикинде истицањем обавештења на огласној табли месне заједнице и на другим местима погодним за обавештење грађана месне заједнице.

Обавештење из става 1. овог члана врши се најкасније пет дана пре дана одржавања избора у месној заједници.

**VI НЕПОСРЕДНО И ТАЈНО ГЛАСАЊЕ**

**Члан 12.**

Избори за савет месне заједнице спроводе се по правилима непосредног и тајног гласања, на основу општег и једнаког изборног права, у складу са Одлуком о месним заједницама и овим упутством.

Сваки пословно способан грађанин са пребивалиштем на подручју месне заједнице који је навршио 18 година живота, има право да бира и да буде биран у Савет месне заједнице.

За члана Савета месне заједнице може бити изабран пунолетан, пословно способан грађанин који има пребивалиште на територији месне заједнице у којој је предложен за члана Савета месне заједнице.

**VII ПРИЈАВЕ КАНДИДАТА**

**Подносилац пријаве**

**Члан 13.**

Сваки пословно способан грађанинса пребивалиштем на подручју месне заједнице чији се савет бира, односно који је уписан у извод из бирачког списка за месну заједницу чији се савет бира, који је навршио 18 година живота, има право да поднесе пријаву кандидата за члана савета месне заједнице.

**Рок за подношење пријаве**

**Члан 14.**

Кандидат за члана савета месне заједнице подноси пријаву Изборној комисији најкасније 15дана пре дана одржавања избора у месној заједници.

**Обрасци пријаве кандидата**

**Члан 15.**

Кандидат за члана Савета месне заједнице подноси пријаву на посебном обрасцу који садржи име и презиме кандидата, ЈМБГ, занимање кандидата, пребивалиште, адресу становања и потпис кандидата.

Кандидат за члана Савета месне заједнице уз пријаву из става 1. овог члана подноси и:

1. изјаву о прихватању кандидатуре за члана Савета месне заједнице;
2. списак бирача који својим потписима подржавају кандидата за члана Савета месне заједнице у писаном и у електронском облику израђен у програму Excel;
3. оверене изјаве бирача да подржавају кандидата за члана Савета месне заједнице;
4. потврду о изборном праву у којој је назначено име и презиме кандидата, место пребивалишта, датум рођења, занимање и ЈМБГ;
5. потврду о пребивалишту;
6. фотокопију личне карте, односно очитане личне карте.

Посебне обрасце из става 1. и става 2. тачке 1), 2) и 3) овог члана прописује Изборна комисија.

Пријава кандидата подноси се у два примерка Изборној комисији у року из члана 14. овог упутства при чему ће овлашћено лице Изборне комисија кандидату на пријави уписати датум, час и минут пријема пријаве кандидата.

Бирач може својим потписом овереним код органа надлежног за оверавање потписа, рукописа и преписа да подржи само једног кандидата за члана савета месне заједнице.

Грађани који подржавају својом изјавом кандидата за члана савета месне заједнице морају имати изборно право и пребивалиште на подрују месне заједнице, односно морају бити уписани у извод из бирачког списка за месну заједницу чији се савет бира.

**Недостаци у пријави кандидата**

**Члан 16.**

Када Изборна комисија утврди да пријава предлога кандидата није поднета благовремено, донеће одлуку о одбацивању пријаве.

Када Изборна комисија утврди да пријава предлога кандидата садржи недостатке који онемогућују његово проглашење, донеће, у року од 24 часа од пријема пријаве предлога кандидата, закључак којим се подносиоцу пријаве налаже да, најкасније у року од 48 часова од часа достављања закључка, отклони те недостатке. У закључку се подносиоцу пријаве указује на начин отклањања недостатака.

Када Изборна комисија утврди да пријава кандидата садржи недостатке, односно ако утврди да недостаци нису отклоњени, или нису отклоњени у прописаном року, донеће у наредних 48 часова одлуку о одбијању проглашења предлога кандидата.

**Проглашење кандидата**

**Члан 17.**

Изборна комисија проглашава предлог кандидата одмах по пријему пријаве, а најкасније у року од 24 часа од пријема пријаве.

Одлукао проглашењу кандидата из става 1. овог члана Изборна комисија доставља кандидату без одлагања.

Кандидат може повући пријаву најкасније до дана утврђивања збирне изборне листе кандидата за члана савета месне заједнице, односно најкасније десет дана пре дана одржавања избора.

**Збирна изборна листа кандидата**

**Члан 18.**

Збирна изборна листа кандидата за избор чланова Савета месне заједнице, садржи све проглашене кандидате, са личним именима свих кандидата и подацима о години рођења, занимању и пребивалишту.

Редослед кандидата на изборној листи кандидата утврђује се према редоследу њиховог проглашавања.

Изборна комисија утврђује збирну изборну листу кандидата за чланове Савета месне заједнице и објављује их у „Службеном листу Града Кикинде” и на огласној табли месне заједнице, најкасније десет дана пре дана одржавања избора.

**VIII ПРЕДАЈА ИЗБОРНОГ МАТЕРИЈАЛА БИРАЧКОМ ОДБОРУ ПРЕ ГЛАСАЊА**

**Обезбеђивање изборног материјала**

**Члан 19.**

Изборни материјал за спровођење избора за чланове Савета месне заједнице обезбеђује Изборна комисија и Градска управа Града Кикинде за сваки бирачки одбор.

**Предаја изборног материјала**

**Члан 20.**

Изборна комисија предаје бирачком одбору следећи изборни материјал:

1. Збирну изборну листу кандидата за чланове Савета месних заједница;
2. Решење о одређивању бирачког места;
3. Решење о именовању бирачког одбора;
4. Извод из бирачког списка за месну заједницу;
5. потребан број гласачких листића, који одговара броју бирача који су уписани на бирачком месту;
6. Контролни лист за проверу исправности гласачке кутије;
7. Образац Записника о раду бирачког одбора у три примерка;
8. Образац потврде о изборном праву за гласање ван бирачког места;
9. Образац Извештаја о присутности чланова на бирачком месту;
10. Правила о раду бирачког одбора;
11. Овлашћења посматрача за праћење рада бирачких одбора;
12. Идентификационе картице за чланове бирачких одбора;
13. Контролни формулар за логичко-рачунско слагање резултата гласања на бирачком месту;
14. Државну заставу Републике Србије;
15. Остали материјал потребан за гласање (гласачку кутију, параване за обезбеђивање тајности гласања, прибор за писање, прибор за печаћење гласачке кутије, коверте за одлагање гласачких листића, контролног листића и потврда о изборном праву за гласање ван бирачког места, спреј за обележавање прста бирача, УВ лампу, вреће за изборни материјал и др.).

**Члан 21.**

Изборна комисија изборни материјал из члана 20. овог упутства предаје председнику бирачког одбора или његовом заменику, у седишту Градске управе Града Кикинде, најкасније 24 часа пре дана одржавања избора.

О примопредаји изборног материјала између Изборне комисије и бирачког одбора сачињава се Записник о примопредаји изборног материјала.

**IX СПРОВОЂЕЊЕ ИЗБОРА**

**Гласачки листић**

**Члан 22.**

Избор чланова за Савет месне заједнице врши се тајним гласањем на гласачком листићу.

Гласачки листић садржи:

1. назив месне заједнице чији се чланови савета бирају и датум избора;
2. редни број кандидата који је утврђен према редоследу на збирној изборној листи кандидата;
3. име, презиме, година рођења и занимање кандидата;
4. напомену колико чланова савета се бира и да се гласа заокруживањем редног броја испред имена и презимена кандидата и то највише до броја чланова Савета месне заједнице који се бира;
5. печат Скупштине Града Кикинде.

**Члан 23.**

Збирна изборна листа кандидата са именима свих кандидата за члана савета месне заједнице мора за време гласања бити видно истакнута на бирачком месту.

**Гласање на бирачком месту**

**Члан 24.**

Бирач најпре саопштава бирачком одбору своје лично име, а важећом личном картом, односно важећом путном исправом (пасошем) доказује свој идентитет.

Бирач не може гласати без подношења доказа о свом идентитету.

Бирачки одбор утврђује идентитет бирача преко јединственог матичног броја грађанина, преко личне исправе и извода из бирачког списка.

Бирач може гласати ако је уписан у извод из бирачког списка.

Бирач који није уписан у извод из бирачког списка не може гласати.

Председник или члан бирачког одбора, пошто утврди идентитет бирача и чињеницу да је уписан у извод из бирачког списка објашњава му начин гласања.

Бирач потписује бирачки списак и преузима гласачки листић.

Бирач гласа највише за онолико кандидата колико се бира чланова савета месне заједнице.

Гласа се заокруживањем редног броја испред имена и презимена кандидата.

**Гласање уз помоћ другог лица и гласање ван бирачког места**

**Члан 25.**

Бирач који није у могућности да на бирачком месту лично гласа (слепо, инвалидно или неписмено лице) има право да поведе лице које ће уместо њега, на начин које му оно одреди, испунити листић, односно обавити гласање.

Бирач који није у могућности да дође на бирачко место (непокретно, тешко или слабо покретно лице) може најкасније до 11 часова на дан гласања, обавестити бирачки одбор о томе да жели да гласа ван бирачког места.

Изабрани чланови бирачог одбора одлазе код таквог бирача и омогућавају му да гласа.

За спровођење гласања ван бирачког места могу се ангажовати и заменици чланова бирачког одбора.

**X УТВРЂИВАЊЕ РЕЗУЛТАТА ГЛАСАЊА НА БИРАЧКОМ МЕСТУ И ПРЕДАЈА ИЗБОРНОГ МАТЕРИЈАЛА ИЗБОРНОЈ КОМИСИЈИ НАКОН ГЛАСАЊА**

**Утврђивање резултата гласања на бирачком месту**

**Члан 26.**

По завршеном гласању бирачки одбор приступа утврђивању резултата гласања на бирачком месту.

**Члан 27.**

О утврђеним резултатима гласања бирачки одбор сачињава записник о раду бирачког одбора месне заједнице на спровођењу и утврђивању резултата гласања за избор чланова савета месне заједнице.

**Члан 28.**

Резултати гласања утврђују се одмах по затварању бирачких места, а записник о раду бирачког одбора се доставља Изборној комисији одмах, а најкасније у року од 8 часова од затварања бирачких места.

Бирачки одбор после завршеног гласања и утврђивања резултата гласања доставља Изборној комисији слeдећи изборни материјал:

1. први примерак записника о раду бирачког одбора са утврђеним резултатима гласања на бирачком месту и кандидатима који су изабрани за чланове савета месне заједнице;
2. извод из бирачког списка;
3. затворен коверат у којем је контролни лист за проверу исправности гласачке кутије;
4. затворен коверат у којем су неупотребљени гласачки листићи;
5. затворен коверат у којем су неважећи гласачки листићи;
6. затворен коверат у којем су важећи гласачки листићи;
7. затворен коверат у којем су потписане потврде о изборном праву за гласање ван бирачког места;
8. Један примерак попуњеног Извештаја о присутности чланова на бирачком месту.

**Записник о примопредаји изборног материјала после гласања**

**Члан 29.**

О примопредаји изборног материјала после гласања саставља се записник који потписује представник Изборне комисије и председник, односно представник бирачког одбора који је предао изборни материјал.

**Право увида у записник о раду бирачког одбора**

**Члан 30.**

Кандидат за члана савета месне заједнице има право да од Изборне комисије затражи увид у записник о раду бирачког одбораи то у року од 12 часова од достављања записника Изборној комисији од стране бирачког одбора.

**XI ОВЛАШЋЕНИ ПОСМАТРАЧИ**

**Јавност рада органа за спровођење избора**

**Члан 31.**

Лица која прате рад органа за спровођење избора дужна су да поступају у складу са правилима која прописује Изборна комисија.

Кад лица из става 1. oвог члана прекрше правила о одржавању реда на бирачком месту или на други начин ометају рад органа за спровођење избора, бирачки одбор може их удаљити и податке о томе уноси у записник о раду бирачког одбора.

Одредбе овог члана које се односе на праћење рада бирачких одбора односе се и на праћење рада Изборне комисије.

**Домаћи и страни посматрачи**

**Члан 32.**

Заинтересована регистрована удружења чији се циљеви остварују у области избора и заштите људских и мањинских права, као и заинтересоване међународне и стране организације и удружења којa желе да прате рад органа за спровођење избора, подносе пријаву Изборној комисији најкасније пет дана пре дана одржавања избора, на обрасцу који прописује Изборна комисија.

За праћење рада Изборне комисије посматрачи могу да пријаве највише два представника**.**

За праћење рада појединих бирачких одбора посматрачи могу да пријаве највише једног посматрача.

На основу констатације о испуњености услова за праћење рада Изборне комисије, односно бирачких одбора Изборна комисија подносиоцу пријаве издаје одговарајуће овлашћење за праћење рада органа за спровођење избора.

Трошкове праћења рада, односно трошкове посматрача сноси подносилац пријаве.

**XII УТВРЂИВАЊЕ КОНАЧНИХ РЕЗУЛТАТА ИЗБОРА**

**Утврђивање и објављивање**

**Члан 33.**

По пријему изборног материјала са бирачког места Изборна комисија у року од 48 часова од затварања бирачког места за сваку месну заједницу утврђује:

1. укупан број бирача уписаних у бирачки списак;
2. број бирача који су гласали на бирачким местима;
3. број бирача који су гласали ван бирачких места;
4. укупан број примљених гласачких листића;
5. укупан број неважећих гласачких листића;
6. укупан број важећих гласачких листића;
7. број гласова датих сваком кандидату;
8. кандидате који су изабрани за члана савета месне заједнице;
9. укупан број неупотребљених гласачких листића.

На основу утврђених резултата избора из става 1. овог члана и по евентуалном приговарачком поступку Изборна комисија доноси Одлуку о коначним резултатима избора за сваку месну заједницу и саставља јединствен записник о резултатима избора и изабраним члановима савета за све месне заједнице.

Одлуке о коначним резултатима избора за сваку месну заједницу објављују се у „Службеном листу Града Кикинде”, и на огласној табли месне заједнице, односно на другом погодном месту у месној заједници.

**Издавање уверења члановима савета**

**Члан 34.**

Изабраном члану савета месне заједнице Изборна комисија издаје уверење о избору.

**XIII ПОНАВЉАЊЕ ГЛАСАЊА**

**Обустављање поступка избора**

**Члан 35.**

У случају да се за изборе за чланове савета месне заједнице пријави мање кандидата, односно буде проглашено мање кандидата од броја чланова савета месне заједнице који се бира, Изборна комисија доноси одлуку о обустављању поступка избора чланова за савет месне заједнице и о томе обавештава Градску управу и председника Скупштине града.

У случају из става 1. овог члана Изборна комисија ће најкасније у року од седам дана од дана доношења одлуке о обустављању поступка донети одлуку о понављању избора за чланове савета месних заједница.

Ако се на поновљеним изборима за чланове савета месне заједнице пријави мање кандидата, односно буде проглашено мање кандидата од броја чланова савета месне заједнице која се бира, Изборна комисија доноси одлуку о обустављању поступка и о томе обавештава Градску управу и председника Скупштине града.

**Случајеви и рокови понављања гласања за члана савета месне заједнице**

**Члан 36.**

Уколико два или више кандидата добију исти број гласова, а према броју добијених гласова треба да буду изабрани као последњи члан савета месне заједнице, понавља се гласање само за те кандидате.

Кад се утврди да је број гласачких листића у гласачкој кутији већи од броја бирача који су гласали или у гласачкој кутији није нађен контролни лист, бирачка комисија се распушта и именује нова, а гласање на том бирачком месту понавља се.

У случајевима из става 1. и 2. овог члана, гласање се понавља у року од седам дана од дана одржавања избора, на начин и по поступку утврђеним за спровођење избора.

**Члан 37.**

У случају понављања гласања, коначни резултати избора за чланове савета месних заједница у којој се гласање понавља утврђују се по завршетку поновљеног гласања.

**XIV ЗАШТИТА ИЗБОРНОГ ПРАВА**

**Члан 38.**

Сваки бирач и кандидат за члана Савета месне заједнице има право на заштиту изборног права, по поступку утврђеном Одлуком о месним заједницама на територији Града Кикинде и овим упутством.

**Приговор Изборној комисији**

**Члан 39.**

Бирач и кандидат за члана савета месне заједнице, има право да поднесе приговор Изборној комисији због неправилности у поступку кандидовања, спровођења избора, утврђивања и објављивања резултата избора.

Приговор се подноси у року од 24 часа од дана када је донета одлука, односно извршена радња или учињен пропуст.

Приговор се предаје Изборној комисији.

**Рок за одлучивање по приговору**

**Члан 40.**

Изборна комисија донеће одлуку у року од 48 часова од пријема приговора и доставиће је подносиоцу приговора.

Ако Изборна комисија усвоји поднети приговор, поништиће одлуку или радњу, отклонити или наложити отклањање пропуста.

Изборна комисија своју одлуку објављује на огласној табли месне заједнице, односно на другом погодном месту у месној заједници а један примерак доставља подносиоцу приговора.

**Приговор против одлуке Изборне комисије**

**Члан 41.**

Против одлуке Изборне комисије, може се изјавити приговор Другостепеној изборној комисији у року од 24 часа од достављања одлуке.

Приговор се предаје преко Изборне комисије.

Изборна комисија дужна је да Другостепеној изборној комисији достави одмах, а најкасније у року од 12 часова све потребне податке и списе за одлучивање.

Другостепена изборна комисија је дужна да донесе одлуку по приговору најкасније у року од 48 часова од дана пријема приговора са списима.

**Одлука Другостепене изборне комисије**

**Члан 42.**

Ако Другостепена изборна комисија усвоји приговор, поништиће одлуку или радњу у поступку предлагања кандидата, односно у поступку избора за члана Савета месне заједнице или ће поништити избор члана Савета месне заједнице.

Када нађе да оспорену одлуку треба поништити, ако природа ствари то дозвољава и ако утврђено чињенично стање пружа поуздан основ за то, Другостепена изборна комисија може својом одлуком мериторно решити изборни спор. Одлука Другостепене изборне комисије у свему замењује поништени акт.

Ако је по приговору поништена радња у поступку избора или избор члана савета месне заједнице, Изборна комисија је дужна да одговарајућу изборну радњу, односно изборе понови у року од седам дана од утврђивања неправилности у изборном поступку, на начин и по поступку утврђеним овом одлуком за спровођење избора.

Рок се рачуна од дана доношења одлуке о поништавању избора.

Поновне изборе расписује Изборна комисија.

Поновни избори спроводе се по изборној листи кандидата која је утврђена за изборе који су поништени, осим кад су избори поништени због неправилности у утврђивању изборне листе.

У случају понављања избора коначни резултати избора за месну заједницу у којој су избори поништени утврђују се по завршетку поновљеног гласања.

**XV СТАНДАРДИ ЗА ИЗБОРНИ МАТЕРИЈАЛ**

**Употреба језика и писама**

**Члан 43.**

Текст образаца за подношење пријаве предлога кандидата, текст збирне изборне листе, текст гласачког листића, текст обрасца записника о раду бирачког одбора и текст уверења о избору за члана савета месне заједнице, штампају се на српском језику ћириличким писмом.

Текст образаца за подношење пријаве предлога кандидата, текст збирне изборне листе, текст гласачког листића, текст обрасца записника о раду бирачког одбора и текст уверења о избору за члана савета месне заједнице у месним заједницама Банатска Топола, Руско Село и Сајан, штампају се и на језику и писму мађарске националне мањине.

**Гласачки листићи**

**Члан 44.**

Број гласачких листића који се штампа мора да буде једнак броју бирача који су уписани у извод из бирачког списка за месну заједницу.

Садржина гласачког листића утврђује се у складу са Одлуком о месним заједницама и овим упутством.

**Припрема за штампање гласачких листића**

**Члан 45.**

Након доношења одлуке о тексту и изгледу гласачких листића, а у складу са Одлуком о месним заједницама, Изборна комисија сачињава узорак гласачког листића за сваку месну заједницу, који оверава председник комисије својим потписом и печатом Скупштине Града Кикинде.

На основу оверених узорака гласачких листића штампарија израђује графичке плоче.

Процес штампања започиње стављањем графичких плоча у машине за штампање у присуству овлашћених представника Изборне комисије.

По пуштању у погон штампарских машина, први примерци гласачких листића се на лицу места уништавају све док се не одштампа гласачки листић који испуњава оптималне графичке стандарде.

Први одштампани гласачки листић који испуњава оптималне графичке стандарде, председник комисије упоређује са овереним узорком гласачког листића.

Пошто утврди да је одштампани примерак гласачког листића подударан са овереним узорком, председник комисије својим потписом одобрава штампање гласачких листића у утврђеном броју примерака.

Одмах по завршетку штампања штампарија у присуству Изборне комисије уништава компјутерску припрему за израду графичких плоча и графичке плоче.

О уништавању компјутерске припреме и графичких плоча саставља се записник, а уништене графичке плоче се предају Изборној комисији.

**Члан 46.**

Штампање гласачких листића надзире Изборна комисија.

**Контролни лист**

**Члан 47.**

Контролни лист се израђује и штампа у боји која видљиво одступа од боје гласачког листића.

**Обрасци и записници**

**Члан 48.**

Штампање образаца, записника и друге документације прописане Одлуком о месним заједницама и овим упутством организује Изборна комисија у сарадњи са Градском управом Града Кикинде.

**Гласачка кутија**

**Члан 49.**

Гласачка кутија се израђује, односно користи према стандардима прописаним за избор одборника Скупштине града.

**XVI СТАТИСТИЧКА ОБРАДА ПОДАТАКА**

**Члан 50.**

Статистичку обраду података при спровођењу избора за чланове савета месних заједница обавља Градска управа Града Кикинде, на основу записника бирачких одбора и записника Изборне комисије.

**XVII СРЕДСТВА ЗА СПРОВОЂЕЊЕ ИЗБОРА**

**Члан 51.**

Средства за спровођење избора обезбеђују се у буџету Града Кикинде.

Средства за спровођење избора могу да се користе за:

1. набавку, штампање и превођење изборног материјала;
2. накнаде за рад чланова Изборне комисије;
3. накнаде за рад чланова Другостепене изборне комисије;
4. накнаде за рад чланова бирачких одбора;
5. накнаде за рад запосленима у Градској управи који су ангажовани на обављању послова спровођења избора за чланове Савета месне заједнице;
6. набавку канцеларијског и осталог потрошног материјa;
7. превозничке, ПТТ и друге услуге.

Налогодавци за располагање средствима су председник и секретар Изборне комисије, председник и секретар Другостепене изборне комисије.

**XVIII ОБРАСЦИ ЗА СПРОВОЂЕЊЕ ПОЈЕДИНИХ ИЗБОРНИХ РАДЊИ**

**Члан 52.**

Поједине радње при спровођењу избора за чланове савета месних заједница вршиће се на обрасцима које ће утврдити Изборна комисија.

**XIX ЗАВРШНA ОДРЕДБA**

**Члан 53.**

Ово Упутство ступа на снагу даном доношења.

Република Србија

Аутономна покрајина Војводина

ГРАД КИКИНДА

**ИЗБОРНА КОМИСИЈA** **ЗА СПРОВОЂЕЊЕ ИЗБОРА ЗА**

**ЧЛАНОВЕ САВЕТA МЕСНИХ ЗАЈЕДНИЦА**

Број: III-04-013-1/2021

Датум: 13.07.2021. године

Kикинда

 ПРЕДСЕДНИК ИЗБОРНЕ КОМИСИЈЕ

 Драгиша Михајловић